מארק האריס (פוליטיקאי)

מארק אוורט האריס (באנגלית: Mark Everette Harris; נולד ב-24 באפריל 1966) הוא פוליטיקאי וכומר אמריקאי המכהן כחבר בית הנבחרים של ארצות הברית מטעם מחוז הקונגרס השמיני של מדינת קרוליינה הצפונית, מאז ינואר 2025.

 ראשית חייו 
האריס נולד בווינסטון סיילם שבקרוליינה הצפונית ב-24 באפריל 1966. הוא התחנך במוסדות החינוך המקומיים בעיר, והשלים את לימודיו התיכוניים בבית הספר התיכון ע"ש ריצ'רד ג'יי. ריינולדס. לאחר מכן השלים לימודי תואר ראשון במדע המדינה באוניברסיטת אפלצ'יאן סטייט השוכנת בעיירה בוּן (Boone). בהמשך קיבל הוסמך לכמורה (Master of Divinity) וקיבל תואר מוסמך לכהונה נוצרית מהסמינר התאולוגי הבפטיסטי הדרום-מזרחי בווייק פורסט שבקרוליינה הצפונית.

האריס משמש ככומר הראשי בכנסייה הבפטיסטית טריניטי במורסוויל שבקרוליינה הצפונית. בעבר כיהן ככומר הבכיר בכנסייה אחרת בשארלוט, וכיהן כנשיא האיגוד הבפטיסטי המדינתי של קרוליינה הצפונית. בנוסף, מינואר 2000 עד יולי 2005 היה הכומר הבכיר בכנסייה הבפטיסטית "קרטיס" השוכנת באוגוסטה שבג'ורג'יה. בפברואר 2020 שב לכנסיית טריניטי שבמורסוויל.

 תחילת דרכו הציבורית 
בבחירות 2014 התמודד האריס למועמדות המפלגה הרפובליקנית לייצוג קרוליינה הצפונית בסנאט של ארצות הברית, אך סיים במקום השלישי אחרי תום טיליס וגרג בראנון עם 17.55% מהקולות. בבחירות 2016 התמודד לבית הנבחרים של ארצות הברית במחוז הקונגרס התשיעי של קרוליינה הצפונית, אך הפסיד בבחירות המקדימות לנציג המחוז המכהן רוברט פיטנג'ר בפער של 134 קולות בלבד.

בשנת 2017 התפטר האריס מכהונתו בכנסיית "פירסט בפטיסט", ופנה להתמודד פעם נוספת לבית הנבחרים האמריקאי בבחירות 2018. הפעם גבר האריס על חבר הקונגרס המכהן רוברט פיטנג'ר בבחירות המקדימות של המפלגה הרפובליקנית, שהתאפיינו באחוז הצבעה גבוה יותר מזה שנרשם בבחירות המקדימות של 2016. לאחר הבחירות הכלליות שנערכו ב-6 בנובמבר 2018, הוביל האריס ב-905 קולות על דן מקרידי, מועמד המפלגה הדמוקרטית. מקרידי הודה בהפסדו ביום שלאחר הבחירות, אך המפלגה הדמוקרטית של קרוליינה הצפונית הגישה תצהירים הגורסים כי מטה הבחירות של האריס היה מעורב בהונאת בחירות הקשורה בטיפול בפתקי הצבעה. ב-27 בנובמבר הצביעה מועצת הבחירות של קרוליינה הצפונית פה אחד נגד אישור תוצאות הבחירות. המועצה קיימה שימועים בין 18 ל-21 בפברואר 2019. בהמשך הכיר האריס בכך שחלק מעדותו בפני המועצה היה לא-מדויק, ותלה את השגיאות בעדותו במצבו הבריאותי הרעוע. ב-21 בפברואר הצביעה המועצה פה אחד על קיום בחירות חוזרות לבית הנבחרים. ב-26 בפברואר 2019, בעקבות מצב בריאותו, הודיע האריס כי לא יתמודד בבחירות החדשות.

 בית הנבחרים של ארצות הברית 
בספטמבר 2023 הודיע האריס כי יתמודד לבית הנבחרים של ארצות הברית במחוז הקונגרס השמיני של קרוליינה הצפונית, לאחר שנציג המחוז המכהן דן בישופ בחר להתמודד על תפקיד התובע הכללי של קרוליינה הצפונית. ב-5 במרץ זכה האריס במועמדות המפלגה הרפובליקנית, כשגבר על חמישה יריבים נוספים ומשגרף מעט למעלה מ-30% מהקולות – ובכך נמנע מסיבוב שני מול המתמודד שהגיע למקום השני, אלן בוקום. בבחירות נובמבר ניצח האריס את מועמד המפלגה הדמוקרטית, ג'סטין דיוס, בהפרש של כ-19%.

ב-3 בינואר 2025, עם התכנסות הקונגרס ה-119 של ארצות הברית, החל האריס את כהונתו בבית הנבחרים. בקונגרס זה הוא חבר בוועדת המשפט, בוועדת החקלאות, ובוועדת החינוך והעבודה של בית הנבחרים.

 קישורים חיצוניים 




 הערות שוליים 

קטגוריה:אמריקאים ילידי קרוליינה הצפונית
קטגוריה:כמרים אמריקאים
קטגוריה:כמרים בפטיסטים
קטגוריה:חברי בית הנבחרים של ארצות הברית מקרוליינה הצפונית
קטגוריה:חברי בית הנבחרים של ארצות הברית מטעם המפלגה הרפובליקנית
קטגוריה:חברי הקונגרס ה-119 של ארצות הברית
קטגוריה:אמריקאים שנולדו ב-1966